‘Prokureur’ kla nou oor onregmatige inhegtenisneming | Maroela Media
‘Prokureur’ kla nou oor onregmatige inhegtenisneming
Brenda Wardle (Foto: Brenda Wardle, Twitter)
Brenda Wardle, wat haarself na bewering as ŉ prokureur voorgedoen en regsanalise jare lank aan die media verskaf het, het Vrydag weer in die handelsmisdaadhof in Port Elizabeth verskyn om te kla dat sy nie in ŉ enkelsel in die tronk was nie en dat haar inhegtenisneming onwettig was.
Wardle het aan die hof gesê sy is van voornemens om ŉ dringende aansoek in die Port Elizabethse hooggeregshof te bring. “Wanneer ŉ inhegtenisneming onwettig is, is die gevolglike aanhouding ook onwettig,” het sy gesê.
Wardle sou Vrydag bevestig of sy gereed is om verhoor te word, aangesien sy haar eie verdediging gaan hanteer.
Sy het tydens haar vorige hofverskyning kwessies aangehaal oor haar gesondheid en dat sy nie die regte medikasie ontvang het terwyl sy in aanhouding was nie. Dié kwessie is intussen reggestel.
Sy het egter Vrydag aangevoer sy is geregtig op ŉ enkelsel, sodat haar omgewing gunstig sou wees vir haar om vir die hofsaak voor te berei. “Ek het ŉ brief aan die Staat geskryf en ek gaan dit daag in ŉ semi-dringende aansoek, ek is geregtig op ŉ enkelsel. Ek ken die minister van korrektiewe dienste persoonlik,” het Wardle gesê.
Sy het tydens die Paralimpiese atleet Oscar Pistorius se moordsaak bekendheid verwerf toe die SAUK en die BBC in daardie stadium met haar onderhoude gevoer het as ŉ regsanalis.
Die 56-jarige word daarvan beskuldig dat sy voorgegee het om ŉ prokureur te wees en dat sy “dienste” verskaf het aan ŉ veroordeelde moordenaar.
Die staat voer aan Wardle het tussen April 2009 en Augustus 2013 ŉ bedrag van R538 766 ontvang om Stephanus van Aardt by te staan, toe hy versoek het om vroeër op parool vrygelaat te word. Die staat voer aan Wardle het voorgegee om ŉ prokureur te wees, maar sy het versuim om ŉ aansoek in te dien vir Van Aardt se vroeë vrylating.
Van Aardt, ŉ melkboer van Somerset-Oos, is in 2007 skuldig bevind op aanklag van moord en tot 12 jaar tronkstraf gevonnis vir die aanranding en moord op die 15-jarige Eliot Magabane.
Landdros Lionel Lindoor hou vol die verhoor moet nou begin. “Wat my aanbetref is jy wettig in aanhouding en jy sal dit in ŉ ander hof moet daag. Ons is hier vandag sodat die saak kan begin,” het hy gesê.
Staatsadvokaat Tjaart van Zyl het ŉ kort verdaging versoek sodat ŉ enkelsel vir Wardle gereël kan word.
Die saak is tot 11 September uitgestel sodat Wardle kan aandui of sy gereed is om met die verhoor voort te gaan.
het sy darem ‘n BA-regte graad?
Jaco jy bedoel seker LLB.
Lida ek dink dat jaco dit half tong in die kies gevra het omrede almal wat n BA graad het dink dit is n groooooot prestasie.
Ek onthou hoe daar altyd gespot is met dit en die gesegde wat rond gegaan het was.
”BA mansoek graad” :-)
Anton, daar was nog ‘n juweel wat die rondte gedoen het- ” ‘n BA graad is soos ‘n pizza- dit voed net ‘n gesin van twee”
Dit wil my voorkom asof sy tot dusver heel geslaagd was in haar eise. Ek gaan die saak bietjie volg. Sal interessant wees indien sy, “prokureur”, die saak teen die staat wen.
Zuma doen hom al jare voor as president, sonder enige formele skoolopleiding en verdien miljoene daarmee. Hy het die ekonomie totaal verwoes maar is nie in aanhouding nie.
Jy het ‘n baie geldige punt daar beet!!
Chivago · 1 jaar gelede
HPV puik kommentaar!
Maak n baie groot voorbeeld van haar.. Enkel sel???? Soos die voorbeeld van die Doodskis manne,,, Hierdie saak gaan regtig aandui of die sogenaamde geregtigheid dwarsdeur vir almal geld…